**Ministru kabineta noteikumu projekta “Valsts materiālo rezervju izmantošanas un pārbaudes veikšanas kārtība” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Valsts materiālo rezervju izmantošanas un pārbaudes veikšanas kārtība” (turpmāk – noteikumu projekts) paredz noteikt vienotu kārtību, kādā nodrošināma valsts materiālo rezervju izmantošana Valsts materiālo rezervju likuma 3.panta pirmajā daļā noteiktajos pasākumos, izņemot humānās palīdzības sniegšanu, un kārtību, kādā Valsts ugunsdzēsības un glābšanas dienests (turpmāk – Dienests) veic valsts materiālo rezervju pārbaudi.Noteikumu projekts stāsies spēkā nākamajā dienā pēc tā publicēšanas oficiālajā izdevumā “Latvijas Vēstnesis”. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valsts materiālo rezervju likuma 3.panta trešā daļa un 9.panta otrā daļa.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2019.gada 1.janvārī stājās spēkā Valsts materiālo rezervju likums (turpmāk – likums). Saskaņā ar minētā likuma 3.panta trešo daļu un 9.panta otro daļu Ministru kabinets nosaka: 1) kārtību, kādā nodrošināma valsts materiālo rezervju izmantošana likuma 3.panta pirmās daļas 1. – 8.punktā noteikto pasākumu īstenošanā; 2) kārtību, kādā Dienests veic valsts materiālo rezervju pārbaudi.Saskaņā ar likuma 3.panta pirmo daļu valsts materiālās rezerves izmanto katastrofu pārvaldīšanā ietilpstošajos reaģēšanas, seku likvidēšanas un atjaunošanas pasākumos, militāra apdraudējuma pārvarēšanas pasākumos, krīzes situācijas pārvarēšanas pasākumos, neparedzētos gadījumos, lai novērstu apdraudējumu cilvēku veselībai vai dzīvībai, sabiedriskās drošības un kārtības nodrošināšanas pasākumos, personāla apmācības un mācību nodrošināšanai civilās aizsardzības jomā un katastrofu pārvaldīšanā, tautsaimniecības mobilizācijas plānā paredzētajos pasākumos, patvēruma meklētāju masveida pieplūduma gadījumā veicamajos pasākumos, humānās palīdzības sniegšanai. Saskaņā ar Valsts materiālo rezervju likuma 4.panta otrās daļas 2.punkta b) apakšpunktu un trešo daļu valsts materiālo rezervju uzglabāšanu nodrošina nozares ministrija vai valsts vai pašvaldības institūcija vai komersants (turpmāk – valsts materiālo rezervju glabātājs), kuram nozares ministrija atbilstoši valsts pārvaldes uzdevumu izpildes nodrošināšanu reglamentējošiem normatīvajiem aktiem uzdevusi veikt valsts materiālo rezervju uzglabāšanu. Humānās palīdzības sniegšanai valsts materiālās rezerves izmanto atbilstoši Ministru kabineta 2017.gada 12.decembra noteikumos Nr.721 „Humānās palīdzības saņemšanas un sniegšanas kārtība” noteiktajai kārtībai. Operatīvajiem dienestiem, veicot reaģēšanas pasākumus katastrofu gadījumos (veikala “Maxima” ēkas konstrukciju sagruvums 2013.gadā, cūku mēra masveida izplatīšanās 2016., 2017.gadā, plūdi un elektrības sadales tīklu bojājums 2015.gadā), ir pierādījies, cik svarīgi ir izveidot vienotu valsts materiālo rezervju iesaistīšanas kārtību, lai veiktu efektīvu katastrofu pārvaldīšanu. Spēkā esošie ārējie normatīvie akti nenosaka vienotu kārtību, kādā nodrošināma valsts materiālo rezervju izmantošana, kā rezultātā tiek ievērojami aizkavētas reaģēšanā iesaistīto operatīvo dienestu sadarbības iespējas, kā arī attiecīgo resursu iesaistīšanas efektivitāte.Lai nodrošinātu cilvēku, vides un īpašuma drošību, kā arī īstenotu atbilstošu rīcību katastrofu, militāru un citu apdraudējumu gadījumā, nepieciešama vienota noteikta kārtība attiecībā uz valsts materiālo rezervju iesaistīšanu katastrofu, militāru vai citu apdraudējumu pārvarēšanas pasākumu īstenošanā, lai nodrošinātu to operatīvu un efektīvu izmantošanu. Pastāvot vienotai kārtībai, kādā nodrošināma valsts materiālo rezervju izmantošana, samazinātos valsts materiālo rezervju iesaistīšanas laiks un tiktu iesaistīts optimāls to daudzums, kā rezultātā būtu iespējams ievērojami ieekonomēt valsts līdzekļus katastrofu pārvaldīšanas, militāru un citu apdraudējumu pārvarēšanas pasākumos.Vienota kārtība, kādā nodrošināma valsts materiālo rezervju izmantošana, nepieciešama arī veicot preventīvos pasākumus – personāla apmācību un mācības civilajā aizsardzībā un katastrofu pārvaldīšanā ar valsts materiālajām rezervēm, lai paaugstinātu reaģēšanas pasākumos iesaistītā personāla prasmes. Kārtība, kādā veicamas valsts materiālo rezervju pārbaudes, nepieciešama, lai pārliecinātos, ka tiek nodrošināta valsts materiālo rezervju uzskaite, to uzturēšana un uzglabāšana, lai nodrošinātu valsts materiālo rezervju gatavību izmantošanai.  Līdz šim spēkā esošais regulējums noteica Dienestam pienākumu veikt valsts materiālo rezervju pārbaudes, kas bija saistīts ar to, ka valsts materiālo rezervju veidošanu un pārvaldīšanu nodrošināja Iekšlietu ministrijas padotības iestādes – Nodrošinājuma valsts aģentūra un Dienests, sadarbībā ar valsts materiālo rezervju glabātājiem. Esošais regulējums nosaka nozares ministrijām nodrošināt valsts materiālo rezervju veidošanu un pārvaldīšanu, līdz ar to jaunais regulējums nosaka tiesības Dienestam veikt valsts materiālo rezervju pārbaudi, kas dos iespēju arī īstenot Civilās aizsardzības un katastrofas pārvaldīšanas likuma 10.pantā noteiktos uzdevumus.Kopš 2009.gada 3.novembra, Dienests, veicot valsts materiālo rezervju pārbaudes, konstatēja dažādas problēmas valsts materiālo rezervju glabātāju noliktavās – valsts materiālo rezervju iztrūkumus, bojājumus, nepiemērotus uzglabāšanas apstākļus, nepilnības to uzskaitē u.c. Par minētajām neatbilstībām Dienests informēja Iekšlietu ministrijas Nodrošinājuma valsts aģentūru un valsts materiālo rezervju glabātāju. Sadarbojoties atbildīgajām institūcijām trūkumi pakāpeniski tika novērsti.Ievērojot minēto, ir sagatavots Ministru kabineta noteikumu projekts, kas paredz kārtību valsts materiālo rezervju izmantošanā un pārbaužu veikšanā, tādējādi nodrošinot valsts materiālo rezervju gatavību izmantošanai katastrofu, militāru un citu apdraudējumu gadījumos, kā arī to operatīvu izmantošanu. Noteikumu projekts paredz:1) valsts materiālo rezervju izmantošanas kārtību, nosakot pienākumus: – Dienestam, kontaktējoties ar attiecīgo valsts materiālo rezervju glabātāju, sniegt valsts vai pašvaldības institūcijai, kas iesaistīta katastrofu, militāru un citu apdraudējumu gadījumos noteikto pasākumu īstenošanā un kurai nepieciešams izmantot valsts materiālās rezerves (turpmāk – institūcija) informāciju uz tās norādīto e-pasta adresi par nepieciešamo materiālo resursu esamību valsts materiālajās rezervēs un amatpersonas, kura ir tiesīga lemt par atļauju izmantot valsts materiālās rezerves (turpmāk – lēmuma pieņēmējs) kontaktinformāciju. “Dienests izvērtēs iespēju e-pasta vietā operatīvai informācijas apritei izmantot oficiālo elektronisko adresi atbilstoši Oficiālās elektroniskās adreses likuma 12.panta trešajai daļai, optimizējot saziņas procesus un nākotnē veicot izmaiņas šajos noteikumos.”Pašlaik ir izveidots efektīvs operatīvās informācijas aprites veids izmantojot diennakts Dienesta operatīvo e-pasta adresi ovp@vugd.gov.lv un katastrofas pārvaldīšanā iesaistīto institūciju e-pasta adreses. Minētais informācijas aprites veids nodrošina operatīvu valsts materiālo rezervju resursu iesaisti diennakts laika režīmā. Savukārt caur oficiālo elektronisko adresi notiek liela tekošās ikdienas informācijas plūsma, kuras analīzei būtu nepieciešami papildus resursi un laiks, kas negatīvi ietekmētu katastrofas pārvaldīšanas operativitāti.Interneta sakaru bojājuma gadījumā (ja nestrādās e-pasts), saziņai starp institūcijām tiks izmantots jebkurš pieejamais saziņas veids – fiksētā tālruņa līnija, mobilais tālrunis vai rācija, tādejādi nodrošinot operatīvu reaģēšanu katastrofas gadījumā. Reģionāla vai valsts mēroga katastrofas gadījumā tiks sasaukta teritoriālās sadarbības civilās aizsardzības komisija vai Krīzes vadības padome, kas nepieciešamības gadījumā organizēs nepieciešamo komunikāciju; – institūcijai, lai saņemtu atļauju izmantot valsts materiālās rezerves, nosūtīt lēmuma pieņēmējam pieprasījumu par nepieciešamajiem materiālajiem resursiem norādot to veidu, apjomu, izmantošanas mērķi vietu, laika periodu;– lēmumu par atļauju izmantot valsts materiālās rezerves noformēt rakstiska rīkojuma veidā, tajā norādot attiecīgo valsts materiālo rezervju glabātāju, valsts materiālo rezervju saņēmēju, izsniedzamo valsts materiālo rezervju veidu, apjomu, izmantošanas mērķi, vietu, laika periodu;– valsts materiālo rezervju glabātājam, pamatojoties uz augstāk minēto rīkojumu izsniegt valsts materiālās rezerves saņēmējam, noformējot pieņemšanas – nodošanas aktu;– valsts materiālo rezervju saņēmējam izmantot un atgriezt valsts materiālās rezerves valsts materiālo rezervju glabātājam un, valsts materiālo rezervju bojājuma, pilnīgas vai daļējas izlietošanas vai nozaudēšanas gadījumā rakstiski informēt par to valsts materiālo rezervju glabātāju; 2) valsts materiālo rezervju pārbaužu veikšanas kārtību, nosakot, ka minētās pārbaudes veiks Dienests. Pārbaudes tiks veiktas saskaņā ar Dienesta priekšnieka vai viņa pilnvarotas amatpersona apstiprinātu plānu. Dienests pārbaudīs vai tiek nodrošināta valsts materiālo rezervju uzskaite, izvēles kārtībā pārbaudīs konkrētu valsts materiālo rezervju faktisko daudzumu, salīdzinot to ar aktuālo informāciju par valsts materiālo rezervju atlikumiem materiālo rezervju glabātāja uzskaitē, valsts materiālo rezervju uzglabāšanas apstākļus un izvēles kārtībā valsts materiālo rezervju gatavību izmantošanai (iedarbinot tehniku, izvēršot un uzstādot aprīkojumu). Pārbaudes rezultāti tiks noformēti ar pārbaudes aktu. Par veiktās valsts materiālo rezervju pārbaudes rezultātiem Dienests desmit darbdienu laikā informēs attiecīgo nozares ministriju un valsts materiālo rezervju glabātāju, nosūtot pārbaudes aktu. Valsts materiālo rezervju glabātājs var būt ne tikai institūcija, kas pakļauta attiecīgās nozares ministrijai, bet arī citas ministrijas pakļautībā esošā institūcija saskaņā ar starpresoru vienošanos vai uz līguma pamata. Pārbaužu rezultātā konstatētais tiks izmantots, gatavojot informatīvo ziņojumu par iepriekšējā gadā veiktajām darbībām ar valsts materiālajām rezervēm.  |
| 3. | Projekta izstrādē iesaistītās institūcijas | Iekšlietu ministrija, Valsts ugunsdzēsības un glābšanas dienests. |
| 4. | Cita informācija | Nav.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministrijas, kuru nozarēs tiek veidotas valsts materiālās rezerves.  |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs nemainās un sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
|  **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Noteikumu projekts tika ievietots Iekšlietu ministrijas mājaslapā, sadaļā ”Sabiedrības līdzdalība”. |
| 2. | Sabiedrības līdzdalība projekta izstrādē | Priekšlikumu iesniegšana noteikumu projekta saskaņošanas laikā. |
| 3. | Sabiedrības līdzdalības rezultāti | Priekšlikumu nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Jebkura institūcija, kas valsts civilās aizsardzības plānā vai sadarbības teritoriju civilās aizsardzības plānā tiks noteikta kā reaģēšanas un seku likvidēšanas darbu vadītājs.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Jaunas funkcijas un uzdevumi netiek radīti, institūcijai pieejamos cilvēkresursus neietekmē, jaunas institūcijas netiks veidotas. Esošo institūciju likvidācija vai reorganizācija nav plānota.  |
| 3. | Cita informācija | Nav. |

Iekšlietu ministrs Sandis Ģirģens

Vīza:

valsts sekretārs Dimitrijs Trofimovs

16.05.2019 10:14

1474

I.Urbanovičs, 67075843,

igors.urbanovics@vugd.gov.lv